Tsunami 'ujedinio' bivše političke suparnike
Suradnja dvojice bivših predsjednika, demokrata Clintona i republikanca Busha, pokazuje da politika može biti i ono što, na žalost, naj
Dugogodišnji suparnici na američkoj sceni, bivši predsjednici George Bush i Bill Clinton, postali su tijekom prošle godine vrlo dobri partneri. Suradnja je počela nakon tsunamija u Jugoistočnoj Aziji. Sadašnji predsjednik George Bush zamolio je svog oca, bivšeg predsjednika, te Billa Clintona, da budu na čelu kampanje za prikupljanje humanitarne pomoći žrtvama tsunamija. Slične su se uloge dvojica bivših predsjednika prihvatili i u rujnu, nakon uragana Katrina. Kako javlja Mil Arcega, njihova suradnja pokazuje da politika može biti i ono što, na žalost, najčešće nije - kolegijalna profesija u kojoj rivali poštuju jedan drugog. Odnosi između dvojice političara nisu uvijek bili tako dobri. U predsjedničkoj izbornoj kampanji, 1992. godine, u kojoj su se George Bush i Bill Clinton izravno sučelili, demokrat Bill Clinton je za svog protivnika rekao da ga 'jednostavno plaši', odnosno da 'čim ga vidi pomisli na Dan vještica'. Republikanac George Bush je pak – govoreći o Clintonu i njegovom dopredsjedničkom kandidatu Alu Goreu rekao: «...Moj psić Millie zna više o vanjskoj politici nego ta dvojica klaunova». No, to je bilo tada, prije gotovo petnaestak godina. Danas su dvojica bivših predsjednika vrlo efikasni partneri – za žrtve tsunamija i obnovu zemalja u Aziji pomogli su prikupiti više od stotinu milijuna dolara. Sličnu svotu su pomogli prikupiti i za žrtve uragana Katrina. Dvojica su predsjednika postali tako u Americi svojevrsni simboli tolerancije, na političkoj sceni koju često obilježavaju usko strančarstvo i konflikt. "Danas se politika često vodi na način da vam je glavni cilj – osobna diskreditacija protivnika. Svakom se lijepi etiketa – ili ste liberal ili konzervativac. A stvarnost je drugačija - ljudi nisu crno-bijela bića, gdje je jedan uvijek u pravu a drugi uvijek u krivu" - izjavio je jednom prilikom Bill Clinton, osvrčući se na svoj humanitarni rad s republikancem Bushom. Slično misli i George Bush stariji, otac aktualnog američkog predsjednika koji je bio američki predsjednik od 1989 do 1993. "Samo zato što se natječete za isti položaj to ne znači da morate biti neprijatelji. Politika ne bi trebala biti puna zloće, gdje suparnici jedan prema drugome nastupaju necivilizirano i prljavo" - smatra George H. Bush. Što uopće inspirira bivše američke predsjednike da se i nakon iscrpljujućeg posla u Bijeloj kući, u svojim poznijim godinama, posvete javnoj službi? 'Ako vam glasači udijele čast da obavite, po mom mišljenju, najbolji posao na svijetu, morate im se odužiti, i to do kraja života' – ovako svoj humanitarni angažman tumači demokrat Bill Clinton. Njegov kolega, republikanac George Bush stariji kaže da je 'za njega, politika još uvijek plemenita profesija.' 'Vjerujem da je većina ljudi u američkoj politici časna, da se ljudi njome bavi iz časnih pobuda' – rekao je George Bush. Oba bivša stanovnika Bijele kuće spremna su nastaviti s humanitarnim radom na globalnom planu, jer kako je rekao Bill Clinton – 'sutra uvijek može biti bolje od današnjeg dana.'